MO Silba

23295 Silba

Predsjednica članova vijeća MO Silba Diana Klanac

Predmet: IZGRADNJA TRAJEKTNOG PRISTANIŠTA U UVALI MRTVAŠKA NA OTOKU LOŠINJU.

Povodom učestalih protesta i pokušaja zaustavljanja započete izgradnje spomenutog pristaništa od strane manje skupine stanovnika Ilovika osjetili smo potrebu obratiti se Vama i široj javnosti putem medija koji su do sada izvještavali o luci Mrtvaška jedino o problemima stanovnika Ilovika, ne i stanovnika susjednih otoka Oliba, Silbe, Premude, Ista i drugih otoka Zadarske županije.

Luka Mrtvaška na Lošinju od izuzetnog je značaja za razvoj navedenih otoka kao i samog otoka Lošinja i Ilovika. Izgradnjom ove luke znatno se skraćuje put do Malog Lošinja sa svih ovih otoka što je značajna ušteda za državni proračun RH iz kojeg se financiraju lokalne pruge. Prema sadašnjem plovidbenom redu putovanje do Malog Lošinja trajektom sa ovih otoka skraćuje se u jednom smjeru za oko jedan sat, u povratnom putovanju dva sata. Znano je da oko 80% turista na ove otoke dolazi trajektom preko Malog Lošinja. Preko navedene luke znatno bi se poboljšala međuotočka povezanost o čemu se stalno govori, a poduzima vrlo malo.

Promet u Malom Lošinju pojačan je i radi činjenice da od grada Cresa na Cresu do Zaglava na Dugom Otoku nema pumpne stanice gdje brodovi mogu uzeti gorivo. Izgradnjom luke Mrtvaška znatno bi se rasteretio promet i povećala sigurnost plovidbe u uvali Mali Lošinj.

Dragi susjedi Ilovčani, molim Vas da još jednom preispitate svoje odluke i ne ometate izgradnju luke Mrtvaška koja će u bliskoj budućnosti Vama osigurati bržu, jednostavniju i sigurniju povezanost sa navedenim otocima. Molim Vas za malo više strpljenja i razumijevanja. Poznato nam je i razumljivo da kratkoročno, za vrijeme izgradnje luke, imate manjih problema koji će se nadamo se uspješno riješiti. Ovi sjeverozapadni otoci Zadarske županije povezani se sa Zadrom jednom dnevno katamaranskom linijom kojom se plovi do Zadra 1 sat i 15 minuta ili 2 sata ovisno o luci polaska. Sa ovih otoka trajekt plovi prema Zadru 3 puta tjedno. Prošle godine za vrijeme rekonstrukcije trajektnog pristaništa na otoku Silba i nismo imali trajektnu liniju punih 10 mjeseci, negodovali smo , ali smo izdržali Zato Vas, dragi susjedi Ilovčani, još jedanput molimo da preispitate svoje odluke i ne dozvolite da propadnu ogromna sredstva dobivena za izgradnju ove luke od EU i da ne ometate nastavak izgradnje ove luke a za dobrobit svih nas.

Srdačno Vas pozdravljamo,

Članovi vijeća MO Silba